Frederik Vad (S), 2025-04-25:
Tak for det, formand.
Jeg kunne godt holde en tale nu om de synspunkter, jeg sad tilbage med, og det indtryk, jeg sad tilbage med efter at have set »Den sorte svane« på TV 2 om bedrag, om snyd, om pral med, at man efter sigende havde snydt sig til konklusionen fra ens mentalundersøgelse, havde snydt dommere, og at man i mit eget gamle pastorat Holbæk havde dumpet forurenet jord tæt på en børnehave i Vestsjælland.
Det kunne jeg godt gøre.
Der er ingen tvivl om, hvad Socialdemokratiet mener om det, der kom til syne i »Den sorte svane«.
Men det vil jeg egentlig ikke gøre, for vi kan ikke på baggrund af dokumentarudsendelser lavet af TV 2 og DR her i Folketingssalen sagsbehandle enkeltpersoners forhold så tilfældigt og så ufuldkomment.
Det kan vi ikke, og derfor vil jeg egentlig ikke gå så meget ned ad det spor.
Hvis jeg bliver spurgt ind til det lige om lidt, vil jeg selvfølgelig svare på det, men uagtet hvad jeg og mit parti måtte mene om den fuldstændig horrible situation, vi så i »Den sorte svane« med nogle af de personer derfra, den måde, de ødelægger det her land med deres opførsel og deres værdier på, kan vi simpelt hen ikke sagsbehandle her i Folketingssalen på den måde.
Ministeren kom ind på, at vi jo for det første ikke ved, hvem de værste er.
Det er ikke til at sige, om den her enkeltperson, som Dansk Folkeparti har sendt herned i Folketingssalen, er den værste, der har fået dansk statsborgerskab.
Så det er TV 2, der egentlig er skyld i, at det navn er kommet op, fordi der blev sendt en TV 2-dokumentar.
Det er det ene.
Det andet er det principielle med at sagsbehandle enkeltpersoner, som har været offentligt fremme i pressen.
Og det tredje er det, der jo er et tilbagevendende problem her i salen, som er det sjusk, der er i den tekst og i de tekster, der ligger til grund for mange af de beslutningsforslag, i det her tilfælde dette lovforslag, som vi behandler i dag.
Hvis man har fået et statsborgerskab, som er erhvervet gennem en bedragerisk handlemåde, henvises der i lovforslaget til den del af statsborgerretskonventionen, der siger, at man inden for det nuværende konventionsregime godt kan fratage den her enkeltperson sit statsborgerskab.
Men den del af konventionen taler om at have erhvervet sit statsborgerskab gennem svig.
Der er ikke noget, som jeg har set i TV 2's dokumentar »Den sorte svane«, som på en eller anden måde insinuerer, at der er nogen, der har erhvervet deres statsborgerskab gennem svig.
Der er al muligt andet, der kommer til syne, af forbrydelser, løgnagtighed og bedrag, men jeg kan ikke i lovforslagets tekst se, at det er noget, der er blevet dokumenteret i noget, offentligheden har set.
Det synes jeg bare er et eksempel på det her.
Der var et andet eksempel fra bederumsdebatten forleden, hvor man havde formuleret beslutningsforslaget på en sådan måde, at alle studenterpræsterne ville ryge ud af universiteterne i morgen.
Der er en tendens til, at man på den ene side brokker sig over, at Folketingets partier ikke vil bakke op om ens stramme forslag, men på den anden side skriver man det på en sådan måde, at det, hvis man endda vedtog det, ud over at det ville være principielt forkert, mener jeg, samtidig ikke vil stemmer overens med den virkelighed, som faktisk er derude.
Så med de ord kan jeg sige, at Socialdemokratiet ikke kan støtte forslaget.
Tak for ordet.